Document ID: /roh_data/filtered/fineweb-2-filterrobots_roh.jsonl.gz/70991

Suenter 17 onns è uschia puspè in socialist a la testa da la Grande Nation. Tar las elecziuns decisivas dad ier ha Hollande cuntanschì 51,67 % da las vuschs.
Suenter ses success han pliras 10’000 persunas festivà la victoria da Hollande sin la Place de la Bastille.
Ina sconfitta han dentant ils adherents dal president actual, Nicolas Sarkozy, stuì magunar. El ha concedì sia sconfitta ed ha gratulà ad Hollande.
Suenter François Mitterand è Hollande pir il segund president socialdemocrat da la Frantscha dapi il 1958.
Socialists sa preparan per surpigliar la pussanza
Suenter la victoria da François Hollande en Frantscha, sa preparan ils Socialists per surpigliar la pussanza dal pajais. En las medias circuleschan gia intgins nums da persunas, a las qualas ins attestescha bunas schanzas per in post en la regenza.
I vala sco segir, che Hollande preschentia directamain suenter sia introducziun en l'uffizi in nov primminister. Sco favurit grond sin quest post vala Jean-Marc Ayrault, ch'è stà plirs onns schef da fracziun dals Socialists. (fa/sda)
Surdada ils 15 da matg
Mez matg surdat Nicolas Sarkozy ses uffizi a François Hollande. Uschia sajan il directur general dal Palace Elysée ed il manader d'elecziun da Hollande sa cunvegnids, communitgescha il biro dal president. (sda/uca)